Η Περιβαλλοντική Εκπαίδευση- Εκπαίδευση για την Αειφορία αξιοποιεί κυρίως τους φυσικούς πόρους με τρόπο φιλικό προς το περιβάλλον. Με μια ευρύτερη ερμηνεία τα ιστορικά μνημεία (κάτω από ορισμένες προϋποθέσεις που αφορούν στη συντήρησή τους, τη διαμόρφωση του περιβάλλοντος χώρου και την ανάδειξή τους) μπορούν να χαρακτηριστούν αειφόρες πηγές πολιτισμού, ιστορικής έρευνας, γνώσης και τουριστικής ανάπτυξης ενός τόπου.

Η Περιβαλλοντική Εκπαίδευση εξάλλου δίνει εκπαιδευτικούς και μαθητές την ευκαιρία να “παρατηρούν” και όχι απλά να βλέπουν το φυσικό και ανθρωπογενές περιβάλλον.

Πολλές φορές -αν όχι πάντα- φέρνω στο νου μου μνημεία και κτίρια, που υπήρξαν στη θέση όσων βλέπω. Είτε από μνήμης, είτε από φωτογραφίες η εικόνα εξαθλώνεται, περνάει από μπροστά μου σε ένα διαρκές project προβολής, μετάθεσης, αντιπαράθεσης και σύγκρισης. Ενίοτε στη θέση αυτής της εικόνας βάζω μια άλλη, που θα ήθελα να υπάρχει, αλλά και αυτή η διαδικασία, ως ένα βαθμό, μεταβάλει την πόλη σε ένα νοερό σημειωματάριο ιδεών.

Ο χρόνος επιβάλει μια ερμηνεία κάθε φορά, που έχει να κάνει με όλες τις ιστορικές συγκυρίες, αλλά κυρίως με τον τόπο κα τη γη. Υπάρχει μια αίσθηση προέλευσης, μια ανάγκη πορείας σε μια πόλη, όπως η Θεσσαλονίκη, που εφόσον έχεις το προνόμιο να την αγναντεύεις από ψηλά, την βλέπεις να ζει σε ένα υπαρξιακό αδιέξοδο με δόσεις μικροαστικού μεγαλείου και οικοδομικής ασφυξίας αφενός και αφετέρου αίγλης παρελθούσας, που μαραζώνει σε ένα ανάλγητο παρόν.

Αυτός ο συσχετισμός του ενεστώτα με τη θεματική του ιστορικού περιβάλλοντος, η άμεση αντίληψη της εποχής, παρελθούσες και σύγχρονες μαρτυρίες, η συμβολή της ανθρωπολογίας σε σχέση με την αίσθηση του καθημερινού, του βιωμένου, των ενθυμίων, της παράδοσης, αλλά και των μνημείων της φύσης αποτέλεσαν την αφόρμηση για την ίδρυση και λειτουργία του Τοπικού Θεματικού Δικτύου Περιβαλλοντικής Εκπαίδευσης με τίτλο: «Αειφορική Διαχείριση των Μνημείων της Θεσσαλονίκης», αλλά και των μνημείων γενικά, που εστιάζουν στην ιστορία της διανόησης με ατομικές ή συλλογικές αναπαραστάσεις του ιστορικού χρόνου και χώρου. Τα Γραφεία Περιβαλλοντικής Αγωγής της Πρωτοβάθμιας και Δευτεροβάθμιας Εκπαίδευσης Δυτικής Θεσσαλονίκης μέσα από το συγκεκριμένο «πόνημα» επιθυμούν να υποστηρίξουν εκπαιδευτικούς και μαθητές στην υλοποίηση Προγραμμάτων Περιβαλλοντικής Εκπαίδευσης, που αφορούν στο αστικό περιβάλλον, ώστε να γνωρίσουν και να φροντίσουν τη γειτονιά και την πόλη μας. Το βέβαιο είναι ότι αυτός είναι ο ασφαλέστερος τρόπος προστασίας του περιβάλλοντος και του πολιτισμού. Επιστημονική προσέγγιση, διατύπωση σκοπού και στόχων, προσδιορισμός συλλογικής και ομαδικής δράσης, ενδεικτικές πρακτικές και καλλιέργεια ενδιαφέροντος αποτελούν κεφάλαια πρόκλησης της περιέργειας, ώστε -ως συνοδοιπόροι- να ξεναγηθούμε στα ιστορικά περιβαλλοντικά μονοπάτια μέσω των γραπτών κειμένων, που παρατίθενται στον εν λόγω Συλλογικό Τόμο.

Οι υπογραφές των Σχολικών Συμβούλων, κ. Ζήση Αγγελίδη, των φυσικών επιστημών και της κας Μαρίας Ευσταθίου, των φιλολόγων, που εξαρχής υποστηρίζουν το Δίκτυο, οι Υπεύθυνες Περιβαλλοντικής Εκπαίδευσης της Πρωτοβάθμιας και Δευτεροβάθμιας Εκπαίδευσης Δυτικής Θεσσαλονίκη, κα Βασιλική Ιππέκη και κα Δέσποινα Μιχελάκη με την εμπειρία τους και τη διάθεση να οργανώσουν και να συντονίσουν, αλλά και οι “καλές πρακτικές” των περιβαλλοντικών ομάδων των σχολικών μονάδων ευελπιστούμε να αποτελέσουν ένα παραγωγικό εργαλείο για όσους στοχεύουν να διαπραγματευτούν την αντίστοιχη θεματολογία στο μέλλον μέσα από Προγράμματα Εκπαίδευσης για το Περιβάλλον και την Αειφορία.